\_

**Raziskovalna in inovacijska strategija Slovenije 2021–2030 - javna razprava**

Pripombe ARRS

1. **str. 3 – tretji odstavek:** podatki za 2021 kažejo na močno izboljšanje vrednosti indeksa, mesto pa se ni popravilo (gl. [ARRS - Pregledi in analize - Mednarodne primerjave](http://www.arrs.si/sl/analize/odlicnost/)).
2. **str. 8 – ukrep U1.5:** ARRS ima že več kot desetletje vzpostavljeno neodvisno presojo raziskovalnih programov in projektov s strani tujih recenzentov, ki je mednarodno primerljiva, zato menimo, da bi v besedilu ukrepa namesto termina »Vzpostavitev« predlagali termin »Dograditev« oziroma »Optimizacija«.
3. **str**. **9 – ukrep U3.5** (in prvi odstavek na str. 22): razmisliti, ali je izraz "občanska znanost" res optimalen. Tudi izraz "državljanska znanost" ne zveni najbolje, vendar je vseeno videti boljši.
4. **str.** **10 – ukrepa U7.3 in U7.4** sta videti smiselno enaka.
5. **str. 10 – ukrep U8.3:** ARRS ima podpisane dogovore o vodilni agenciji oz. multilateralni vodilni agenciji, ki na eni strani spodbujajo poenostavitve postopkov (saj agencija, ki je v vlogi vodilne agencije izvede evalvacijski postopek, druga pa to evalvacijo prizna), po drugi strani pa na ta način sofinancira mednarodne raziskovane projekte. Smisel spodbujanja bilateralnega sodelovanja pa je v mreženju, vzpostavljanju stikov, čemur odlično služi bilateralno sodelovanje. ARRS predlaga, da v kolikor se spodbuja mednarodne raziskovalne projekte, se to v okviru dogovorov o sodelovanju po principu vodilne agencije. V kolikor pa MIZŠ vztraja pri bilateralnih raziskovalnih projektih je potrebno poudariti, da to bistveno poveča potrebo po kadrih, ki bodo tovrstne postopke vodili, saj je za vsak tak razpis potrebno izvesti postopek ocenjevanja z mednarodnimi ocenjevalci, kar pomeni mini projektni razpis v smislu evalvacije in to je zelo zahtevna naloga, ne glede na dejstvo, da jej število prijav sicer manjše.
6. **Str.** **15 – ne najboljši naslov (priotizirana)** – morebitni alternativi: **Odlična znanost in prioritete v znanosti** ali pa **Odlična znanost in tematsko usmerjena znanost.**
7. **Str. 21 – zadnji odstavek**: ne drži, da ARRS še ni spremenila pravil vrednotenja znanstvenoraziskovalnega dela. Nasprotno, kvantitativno vrednotenje je praktično opustila. Ocenjevanje temelji na "peer review". Kvantitativno vrednotenje je ARRS obdržala le še pri vstopnih pogojih in zaradi majhne vrednosti projektov (rentabilnost) pri mobilnostnih bilateralnih projektih.
8. **str. 26 – drugi odstavek:** menimo, da bi bilo treba korigirati navedbe o majhni privlačnosti Slovenije za tuje raziskovalke in raziskovalce, saj se povečuje število prijav na javnih razpisih ARRS za raziskovalne projekte, kjer kot vodje nastopajo tuje raziskovalke in raziskovalci, prav tako pa se v zadnjih letih povečuje število vlog za pridobitev državljanstva tujih raziskovalk in raziskovalcev, za katere ARRS izdaja mnenje o izpolnjevanju merila izkazovanja izjemnih, mednarodno primerljivih raziskovalnih ali tehnološko – razvojnih rezultatov v okviru postopkov izredne naturalizacije.
9. **Str.** **26 – tretji odstavek:** po našem vedenju je padec vlaganj posledica padca v poslovnem sektorju, zato predlagamo ustrezno preoblikovanje besedila.
10. **Str.** **27 – drugi odstavek:** posodobiti - v letu 2019 so vlaganja znašala 2,04% BDP.
11. **str. 27 – četrti odstavek:** v zvezi z navedbo, da mora Slovenija izvesti reformo konkurenčnega dela javnega financiranja znanstveno raziskovalne in inovacijske dejavnosti in ga uskladiti z načeli, evalvacijskimi pravili in postopki sodelovanja v evropskih programih Obzorje Evropa, ki temelji na vsebini predloga, navajamo, da poteka evalvacija raziskovalnih projektov na ARRS na podlagi presoje prijave projekta izključno s strani tujih recenzentov, pri čemer so evalvacijski kriteriji za temeljene projekte povzeti po načelih evalvacije projektov ERC, evalvacijski kriteriji za aplikativne projekte pa po načelih evalvacije projektov Horizon 2020 (sedaj: Obzorje Evropa).
12. **str. 29 – drugi odstavek** – enaka pripomba kot pod tč. Na strani 10, ukrep U8.3.
13. **splošna pripomba**: poglavja od 10. naprej: inovacijska dejavnost je dvosmerna cesta, kjer se znanje in ideje pretakajo med raziskovalno dejavnostjo v javnem sektorju in poslovnim sektorjem v obe smeri. Dokument daje zmoten vtis enosmerne ceste – od raziskovalne sfere v poslovni sektor. Za v prihodnje bi morali storiti korak naprej pri spodbujanju sodelovanja med podjetji in raziskovalnimi organizacijami v javnem sektorju, kjer bi bila podjetja aktivni dejavnik. Namesto spodbujanja ponudbe raziskovalnih organizacij bi bilo bolje večjo težo nameniti spodbujanju povpraševanja na strani podjetij (namesto "push" raje "pull"). Manjka tudi poudarek na ustreznih instrumentih za podporo aktivnostim za preučitev tržne in tehnološke izvedljivosti razvojnih projektov začetnih podjetij.